苏轼
秋怀二首
苦热念西风，常恐来无时。
及兹遂凄凛，又作徂年悲。
蟋蟀鸣我床，黄叶投我帷。
窗前有栖鵩，夜啸如狐狸。
露冷梧叶脱，孤眠无安枝。
熠燿亦求偶，高屋飞相追。
定知无几见，迫此清霜期。
物化逝不留，我兴为嗟咨。
便当勤秉烛，为乐戒暮迟。
海风东南来，吹尽三日雨。
空阶有余滴，似与幽人语。
念我平生欢，寂寞守环堵。
壶浆慰作劳，裹饭救寒苦。
今年秋应熟，过従饱鸡黍。
嗟我独何求，万里涉江浦。
居贫岂无食，自不安畎亩。
念此坐达晨，残灯翳复吐。